BERRIOZABAL BÓVEDA (EAJ, 2018-11-15):
Eskerrik asko, legebiltzar-burua eta arratsalde on guztioi.
Beno, hemen esan denez, 80. hamarkadan Gasteizeko Udalak apustu garrantzitsu bat egin zuen dantzaren alde, eta orduz geroztik ba José Uruñuela udal dantza kontserbatorioa hirian oso errotuta egon den proiektua da eta aldi berean dantza munduari ekarpen handia egin diona, ibilbide luzekoa eta ehundaka dantzariri prestakuntza eskaini diena ba dantza arloan erreferente bat bilakatuz.
Baina hirian ez ezik, Euskadin ere ondo errotutako proiektua izan da, izan ere Euskadin ez dago ikasketa horiek eskaintzen dituen bestelako eskola publikorik.
Eusko Jaurlaritzak, Vitoria-Gasteizeko Udalak bezala, dantzaren eta arte eszenikoen aldeko apustua egin du. Urtero José Uruñuela dantza eskolaren finantzazioan laguntzeaz gain...
Eusko Jaurlaritzak Vitoria-Gasteizko Udalak bezala, dantzaren eta arte eszenikoen aldeko apustua egin du. Urtero José Uruñuela dantza eskolaren finantzazioan laguntzeaz gain, aurreko legealdian Dantzerti eratu zuen Jaurlaritzak; Euskadiko arte dramatiko eta dantza goi-mailako eskola da, Eusko Jaurlaritzaren Hezkuntza Sailari atxikitako zentro publikoa.
Eta sorrera honek dantza arloan ordura arte ez zegoen eskaintza osatzea ekarri zuen. Uruñuela dantza eskolak oinarrizko ikasketak eta ikasketa profesionalak eskaintzen zituen eta Dantzetik, aldiz, goi-mailako dantza titulua.
Hortaz, une honetan dantza prestakuntza osoa edo ibilbide osoa eskaintzen dio Euskadik dantzan ikasi nahi duenari.
Horregatik datozen hilabeteetan landu eta gauzatuko den integrazio prozesua hainbat arlotatik begiratuta interesgarria iruditzen zaigu.
Abagune bikaina dugu Euskadin sare publikoan eskaintzen diren dantza ikasketei koherentzia handiagoa eskaintzeko eta, bakoitzaren autonomia errespetatuz bada ere, ahalik eta modu egokienean uztartu eta sinergiak sortzeko.
Zentsu horretan, interesgarriak iruditzen zaizkigu Hezkuntza Sailak landutako txostenean jasoetako gogoetak: Oso erratuta dantza klasikoaz gain, dantza garaikidea indartzeko beharra, aukerako ikasgaiak indartzeko, eskaintzeko aukera; ordutegiak moldatzea jende gehiagorentzat erakargarria izan dadin eta bestelako ikasketekin bateratu ahal izateko moduko ikasketak izan daitezen; eta hizkuntza eskaintza zabaldu eta euskarari ere lekua egiteko.
Jose Uruñuela udal dantza kontserbatorioan eta bere proiektuan sinesten dugulako eta berezkoa duen eremuan edo hezkuntza eremuan txertatzea garrantzitsua iruditzen zaigulako, gure zuzenketan Hezkuntza Sailari eskatzen genion hitzarmen bat egin zezala Gasteizko udalarekin 2018. urtea amaitu baino lehen.
Eta era berean, Sailari eskatzen genion menpeko hezkuntza sareak behin betiko integrazioa prozesua ahalik eta lasterren egitea.
Behin betiko integratzeko prozesuak lan handia eskatzen du, eskatzen die eragindako alde guztiei eta bi momentu edo fase desberdindu ditzakegu.
Batetik hitzarmenaren fasea. Memoria bat landu behar da, integrazioa egiteko bi erakundek duten borondatea eta konpromisoa azaltzen dituen hitzarmenaren testu bat landu behar da, zeren, besteak beste, ondo zehaztu behar dira batzuk eta besteek dituzten betebeharrak.
Hitzarmen proposamen horren inguruan legezkotasun txostenak egin behar dira, Ogasun Sailak ere txostenak egin behar ditu ondoren Gobernu Kontseiluak onartu ahal izateko. Eta aldi berean Gasteizko udalean ere bidea egin behar du bi erakundeek hitzarmenaren testua sinatu orduko.
Eta bigarren une batean integrazioaren fasea dago. Hezkuntza sare publikoaren menpe egongo den ikastetxe berria formalki eratu beharko da eta ikastetxe horri atxikitu beharko zaizkie, besteak beste, eraikinak, baliabideak eta pertsona zehatzak, langileak. Hor ikusi beharko dira titulazioak, hizkuntza eskakizunak, gaitasunak eta abar.
Integrazioaren fase honetan ere hainbat txosten egin beharko ditu Jaurlaritzak eta ondoren Gobernu Kontseiluak egingo duen dekretu bidez sortuko da ikastetxea eta bereganatuko du sailak.
Ez da prozesu erraza izango esan berri dudanez. Baina bidean aurkitutako zailtasunak gaindituz egingo da. Laudioko lanbide heziketako udal-eskola publikoaren kasuan egin zen, dagoeneko Hezkuntza Sailaren menpe dago eta kasu honetan ere zalantzarik gabe ba egingo da.
Aurretik hitz egin dutenek esan bezala, erdibideko bat adostu dugu talde, bueno, zuzenketa geneukan talde guztiok eta bueno lehen puntual Sailari eskatzen diogu urtea amaitu aurretik formalizatu dezala hitzarmena.
Bigarrenean eskatzen diogu lehenbailehen garatu dezala integrazio prozesua 2019aren barruan.
Eta azkenik, sailari eskatzen diogu beharrezkoak diren jarduerak burutu ditzala integraziorako behar den aurrekontu zuzkidura (...) aldera.
Iruditzen zaigu, dagoeneko abian den erakunde arteko lankidetza honek, José Uruñuela Dantza Kontserbatorioak berezkoa duen eremura eramango duela, hezkuntza eremura, eta gainera talde guztien babesarekin, hortaz uste dugu albiste pozgarria dela.
Besterik ez. Eskerrik asko.